Domstolens kendelse (Ottende Afdeling) af 23. marts 2012 – Thomson Sales Europe
(Sag C-348/11)
»Procesreglementets artikel 92, stk. 1, og artikel 103, stk. 1 – åbenbart, at sagen må afvises – procesreglementets artikel 104, stk. 3, andet afsnit – besvarelse, der ikke giver anledning til nogen rimelig tvivl – præjudiciel forelæggelse – bedømmelse af gyldighed – fælles handelspolitik – dumping – import af fjernsynsmodtagere fremstillet i Thailand – gyldigheden af den undersøgelse, som Det Europæiske Kontor for Bekæmpelse af Svig (OLAF) har foretaget – gyldigheden af forordning (EF) nr. 710/95 og nr. 2584/98«
1.                     Præjudicielle spørgsmål – Domstolens kompetence – grænser – den nationale rets kompetence – fastlæggelse og vurdering af tvistens faktiske omstændigheder – spørgsmålet, om en præjudiciel forelæggelse er nødvendig, samt de forelagte spørgsmåls relevans – den nationale rets vurdering (art. 267 TEUF) (jf. præmis 41 og 43)
2.                     Præjudicielle spørgsmål – formaliteten – spørgsmål forelagt uden tilstrækkelige præciseringer med hensyn til den faktiske og retlige sammenhæng – spørgsmål forelagt i en sammenhæng, der udelukker et hensigtsmæssigt svar – ikke tilstrækkelige oplysninger om grundene til, at en besvarelse af de præjudicielle spørgsmål er nødvendig – spørgsmål baseret på sagsøgerens ikke efterprøvede anbringender – åbenbart afvisningsgrundlag (art. 267 TEUF; statutten for Domstolen, art. 23; Domstolens procesreglement, art. 92, stk. 1, og art. 103, stk. 1) (jf. præmis 48, 49, 51, 53, 57 og 58)
Angående
Anmodning om præjudiciel afgørelse – tribunal d’instance de Paris – gyldigheden af Rådets af forordning (EF) nr. 710/95 af 27. marts 1995 om indførelse af en endelig antidumpingtold på importen af farvefjernsynsmodtagere med oprindelse i Malaysia, Den Kinesiske Folkerepublik, Republikken Korea, Singapore og Thailand og om endelig opkrævning af midlertidig told (EFT L 73, s. 3) – gyldigheden af Rådets forordning (EF) nr. 2584/98 af 27. november 1998 om ændring af forordning (EF) nr. 710/95 (EFT L 324, s. 1) – forordninger, som med henblik på beregning af den vægtede gennemsnitlige dumpingmargen anvender en metode bestående i at foretage en nedsættelse til nul – gyldigheden af den undersøgelse, som Det Europæiske Kontor for Bekæmpelse af Svig (OLAF) har foretaget med hensyn til fjernsynsmodtagernes oprindelse.
Konklusion
Gennemgangen af det fjerde og femte spørgsmål har intet frembragt, der kan rejse tvivl om gyldigheden af Rådets forordning (EF) nr. 710/95 af 27. marts 1995 om indførelse af en endelig antidumpingtold på importen af farvefjernsynsmodtagere med oprindelse i Malaysia, Den Kinesiske Folkerepublik, Republikken Korea, Singapore og Thailand og om endelig opkrævning af midlertidig told og af Rådets forordning (EF) nr. 2584/98 af 27. november 1998 om ændring af forordning nr. 710/95.